Tmiem l-Eġittu fil-qrib U ġietni l-kelma tal-Mulej u qalli: "O bniedem, ħabbar u għidilhom: Dan jgħid Sidi l-Mulej: Ibku! Jaħasra għal dakinhar! Qorob il-Jum, qorob Jum il-Mulej! Jum imsaħħab ikun waqt il-ġnus! Tasal ix-xabla fuq l-Eġittu, u jkun hemm swied il-qalb f'Kus, meta jaqgħu l-maqtulin fl-Eġittu. Jeħdulhom ġidhom, u jiġġarrfu sisienhom. Kus, u Put, u Lud, u l-Għarabja kollha, u Kub u n-nies tal-pajjiż imsieħeb miegħu jaqgħu taħt ix-xabla. Dan jgħid il-Mulej; Jaqgħu dawk li għenu lill-Eġittu, u l-kburija ta' qawwietu titniżżel; minn Migdol sa Suweni bix-xabla għad jaqgħu fih, oraklu ta' Sidi l-Mulej. "Tkun art xagħrija f'nofs artijiet xagħrija, u blietu jkunu ħerba f'nofs bliet imħarbta. "U jkunu jafu li jien il-Mulej, meta jien inkebbes nar fl-Eġittu u jitfarrku dawk kollha li jgħinuh. "Dakinhar joħorġu u jitilqu minn għandi messaġġiera ħfief biex ibeżżgħu lil Kus bla ħsieb; u dawn jaqbadhom biża' kbir f'jum l-Eġittu, għax tassew ikun wasal. "Dan jgħid Sidi l-Mulej: Jien intemm il-ġid tal-Eġittu permezz ta' Nabukodonosor, sultan ta' Babilonja. Hu u l-poplu tiegħu, l-iktar b'saħħtu fost il-ġnus, jinġiebu biex iħarbtu l-art, u jisiltu x-xwabel kontra l-Eġittu u l-pajjiż jimlewh bil-maqtulin. Mix-xmajjar nagħmel art niexfa u nbigħ il-pajjiż lin-nies qalila, inħarbat il-pajjiż b'kulma fih permezz tal-barranin. Jiena, il-Mulej, tkellimt." Dan jgħid Sidi l-Mulej: "Jien inġib fix-xejn l-allat, neqred il-kbarat minn Nof u l-prinċpijiet mill-art tal-Eġittu; u ma jkunx hemm aktar minnhom. Inqajjem il-biża' fl-art tal-Eġittu. Neqred il-Patros, Sogħan nagħtiha n-nar, u nagħmel ħaqq minn No. Insawwab għadbi fuq Sin, fortizza tal-Eġittu, u neqred il-kotra ta' No. Inqabbad in-nar fl-Eġittu, Sin titkagħweġ bl-uġigħ, u No jinfdulha ħitanha, u Nof jegħlibha f'jum wieħed. Iż-żgħażagħ ta' On u ta' Pibeset jaqgħu taħt ix-xabla, u l-ibliet stess imorru fil-jasar. F'Teħafneħes jidlam binhar meta jien inkisser hemm il-madmad tal-Eġittu, u tispiċċalu l-kburija ta' qawwietu; tgħattih sħaba, u wliedu l-bniet imorru fl-eżilju. U nagħmel ħaqq mill-Eġittu, u jkunu jafu li jien il-Mulej." Il-qerda tal-Fargħun U ġara li fis-sena ħdax , fl-ewwel xahar, fis-sebgħa tax-xahar, ġietni l-kelma tal-Mulej u qalli: "O bniedem, il-Fargħun, sultan tal-Eġittu, kissirtlu driegħu, u, ara, mhux infaxxat: ma dewwewhx, ma rabtuhx bil-faxex, biex jieħu saħħtu u jaqbad ix-xabla." Għalhekk dan jgħid Sidi l-Mulej: "Arani għal wara l-Fargħun, sultan tal-Eġittu, u jien inkissirlu dirgħajh it-tnejn, id-driegħ is-sħiħ u d-driegħ il-miksur, u nwaqqagħlu x-xabla minn idu. U nxerred l-Eġizzjani fost il-ġnus, u nferrixhom fl-artijiet. "Insaħħaħ dirgħajn is-sultan ta' Babilonja u nagħtih ix-xabla tiegħu f'idu u nkisser dirgħajn il-Fargħun u dan jaqa' midrub u jokrob quddiemu. Jien insaħħaħ dirgħajn is-sultan ta' Babilonja, u dirgħajn il-Fargħun jintelqu. Ħa jkunu jafu li jien il-Mulej, meta nagħti x-xabla tiegħi f'id is-sultan ta' Babilonja, u jvenvinha fuq l-art tal-Eġittu. "U jien inxerred l-Eġizzjani fost il-ġnus, u nferrixhom fl-artijiet kollha, u jkunu jafu li jien il-Mulej."